**Cântec basarabean**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Nicolae Furdui Iancu

Nu-i pe lume om frumos

Ca românul ruşinos!

Măi române, măi frăţâne,

Ce ai tu de la ruşine?!

Ca păgânul tot mai rău,

Mai rău urcă-n capul tău!

Nu-i pe lume om blajin

Ca românul cel creştin!

Măi române şi măi frate,

Ce câştigi din bunătate?!

Cine-a vrut, cine-a poftit

Zilele ţi-a otrăvit!

Cât îi lumea Domnului

Răbdător ca tine nu-i!

Măi române, frăţioare,

Din răbdare ce ai oare?!

Numai lanţul vechi pe os,

Numai timpul scorburos!

Cât îi lumea-n lung şi-n lat

Om mai paşnic n-am aflat!

Măi române, măi creştine,

Că eşti paşnic este bine!

Dar tu mori şi eu tot mor,

Ce-avem noi din pacea lor?!